বাংলাদেশর বিষ্ণুপ্রিয়া মণিপুরী সাহিত্য

বিষ্ণুপ্রিয়া মণিপুরী সাহিত্যত বাংলাদেশর বিষ্ণুপ্রিয়া মণিপুরীয়ে নিয়াম অবদান থুয়া গেসিগা। এপেইর সাহিত্যর উল্লেখযোগ্য বারাহান অইলতা প্রায় দিহৌ য়াঙ্খেইর গজে বছরর চুয়া থানির ফলে আর আর গোষ্ঠীর মানুর ঠার বারো সাহিত্যর লগে উনাউনি অয়া নিজস্ব স্বকীয় ধারাআহানলো সাহিত্য বারো রুহিবৃত্তির হৎগো আগুয়ানি পারেসে।

বৃটিশ আমলে বাংলাদেশর বিষ্ণুপ্রিয়া মণিপুরী সাহিত্য 
বাংলাদেশর বিষ্ণুপ্রিয়া মণিপুরী সাহিত্যর ইতিহাস বিছারিয়া চেইলে আমি দেহিয়ারতা ব্রিটিশ আমলেত্ত দেশএহাত বিষ্ণুপ্রিয়া মণিপুরী ঠারলো সাহিত্যচর্চা চলিয়া আহের। ১৯২৫ সালে  শ্রীহট্ট টাউনেত্ত শ্রীমহেন্দ্রকুমার সিংহ গিরকর সম্পাদিত "জাগরন" পত্রিকা বাংলাদেশর বিষ্ণুপ্রিয়া মণিপুরীর পয়লা মুখপত্রহান। শ্রীফাল্গুনী সিংহ সম্পাদিত "মেখলী", শ্রী সমরজিৎ সিংহ সম্পাদিত "মণিপুরী" পত্রিকা  বারো পিসেদে প্রকাশিত "বিষ্ণুপ্রিয়া" পত্রিকা এতা দেশএহার মানুরে সাহিত্যচর্চাৎ উৎসাহ দেসে। সময়অহার পত্রপত্রিকাৎ ঐতিহাসিক তথ্যসম্বলিত প্রবস্ধ, কবিতা বারো সমাজর নানান পৌ ফাম পাসে। বিশেষত দেশর কোনা কোনসেলে বিভিন্ন জাগাৎ অনুস্ঠিত সভা সমিতির পৌ প্রাধান্য পাসে। 

সময়অহান সাহিত্যর লাতলে নিয়মহান করিয়া লিখলা কবি সাহিত্যিকরমা শ্রীগোবর্ধ্ধন সিংহ, শ্রীজগৎচন্দ্র সিংহ, শ্রীবলরাম সিংহ, শ্রীগোকুলানন্দ গীতিস্বামী, শ্রীদীননাথ সিংহ, শ্রী   ললিতমোহন সিংহ গিরকগাছির নাঙ লনা য়াকরের। মানুর থতাৎতো থতাৎ বুলিয়া আসিল লোকসাহিত্য, এলা, মাতৃবন্দনা, মণিপুরর য়ারি ইত্যাদি সাহিত্যর লাতল ঙালয়া আসিল। গোকুলানন্দ গীতিস্বামী গিরকর সমাজ জাগরণী এলা, কবিতা, বাসক হাবি বিষ্ণুপ্রিয়া মণিপুরী সাহিত্যর অমুল্য সম্পদ। কবিতার বেদে    ডালুয়র   শ্রীযাদব সিংহ , ভানুবিলর শ্রীনবদ্বীপ সিংহ গিরকৌ নাঙপালসিলা বৃটিশ আমলে।

স্বাধীনতার পিসে বাংলাদেশর বিষ্ণুপ্রিয়া মণিপুরী সাহিত্য 
১৯৭১ সালে বাংলাদেশ অনার পরেত্ত ইমার ঠারর সাহিত্যচর্চা আরতাউ বেগবান অইল। সমেই অহাৎ সমাজর কনাক সমাহজসেবারী গিরকলকেইর উদ্যোগে পাংকাল মারুপ বুলিয়া সামাজিক জাগরনমুলক সংগঠন আহান জরম অসিল। তানুর উদ্যোগে প্রকাশ অইল খঙচেল যেহান  স্বাধীনতার পিসে বাংলাদেশর বিষ্ণুপ্রিয়া মণিপুরী সাহিত্যর পয়লাকার পুত্রকাহান বুলানি য়াকরের। কবিতার পারেঙ, য়ারিৎ, প্রবন্ধ ইকরানিৎ, অনুবাদক, সমালোচকর সংখ্যাও বপিলা। তাবে নানান কারণে বহু ইকরেকুরা সাহিত্যিক মিমুৎ অয়া গেলাগা। অনেক কবি সাহিত্যক আকমাউ দিমাউ পত্রিকার পাতাৎ লেখা আহান দুহান লিখিয়া পিসেদে নির্জীব অয়া পারিছিতাউ আসি। এসারে লেখকর সংখ্যা বপিলেউ নিয়মিত সাহিত্যচর্চা করিয়া গেলাগা এসাদে লেখকৌ কম নাগই। 

ডালুয়ার তামফা সিংহর "বৈষ্ণবীমার ঠার" কবিতাহান ছন্দ আবেগে রসগ্রাহী অসিল। শ্রীফুলমোহন সিংহ, শ্রীপ্রতাপ সিংহ গিরক দিয়গির কাব্যপ্রতিভা প্রকাশ পাসিল কিন্তু নিয়মিত নানিয়ে তানুর ইকরা পাঠকে আর নাদেখলা। শ্রীরাজেন্দ্র কুমার সিংহ গিরকে প্রবন্ধ ইকরলো বাক্কা কতহান যেতা খঙচেল বারো ইমার ঠার পত্রিকাৎ প্রকাশ পাসে। 

নাটক
বাংলাদেশর বিষ্ণুপ্রিয়া মণিপুরী সাহিত্যর নাট্যশাখাৎ হাবিত্ত জনপ্রিয় নাট্যকারগো শ্রীনন্দেশ্বর সিংহ। গিরকর অনেক নাটকর হাদিৎ "মহিষাসুর বধ", "মেঘনাদ বধ", "দাতাকর্ণ", "সতীকন্যা" ইত্যাদি নাটকে ধর্মীয় বারো সামাজিক চেতনা যেসাদে প্রকাশ পাসিল অসাদে নাটক উতাত গিরকর অভিনয় প্রতিভার স্বাক্ষরউ থয়া গেসেগা। বাঘবাড়ীর শ্রীবিজয় সিংহ, নরেন্দ্রকুমার সিংহ গাছির পরিকল্পনাৎ বিভিন্ন ফাগির নাটক গায়া গেসিগা অউতা বাংলাদেশর বিষ্ণুপ্রিয়া মণিপুরী নাট্যশাখার সম্পদ আকেইহান বুলানি য়াকরের। রেডিও বাংলাদেশ সিলেট কেন্দ্রত্ত প্রচারিত নাটকরমা রনজিৎ সিংহর ইকরা "আহি শুভদিনে", "খাম্বা থৈবী", "চন্দ্রহাস", "উচিৎ বিচার" ইত্যাদির নাঙ লনা য়াকরের। শ্রীরাধাকান্ত সিংহ, শ্রীগৌরহরি চ্যাটার্জ্জী বারো শ্রীধনেশ্বর সিংহ গিরগগাছিয়ে উল্লেথযোগ্য নাটক কতহান ইকরিয়া গেসিগা।

য়ারি
হুরুকাং য়ারিৎ আমি কম লেখকর সন্ধান পেয়ার। ঘোড়ামারার সুরেন্দ্রকুমার সিংহ বারো ঢালুয়ার প্রতাপ সিংহ নাঙ এপেই পয়লাকাই আহের। সুরেন্দ্রকুমার সিংহ র "রাজবাবুর জ্বালা", "হপন", " আখির মিল্লেঙ", "মাটির সংসার" য়ারি এতা জবর সুপাঠ্য অসিল। প্রতাপ সিংহর আকরা "যদু" যারি এহান পাঠকর দৃস্টি কাড়লাসিল। 

প্রবণ্ধ
প্রবণ্ধকাররমা মাধবপুরর রাজকান্ত সিংহ , ঘোড়ামারার অধ্যাপক রণজিত সিংহ বারো ডাঃ ব্রজগোপাল সিংহর নাঙ উল্লেখ করানি য়াকরের। রাজকান্ত সিংহর সমাজ সমালোচনামুলক বারো ব্যঙ্গাত্বক প্রবন্ধ "বিবেকর পথহান", "স্বরূপ অন্বেষা", "সত্য কি হারিদিন সত্য" ইত্যাদি পাঠক সমাজরাং নিয়াম জনপ্রিয় অসিল। গৌরহরি চ্যাটার্জ্জী গিরকে প্রবন্ধ কতহান ইকরিয়া গেসেগা। বেয়াপা সাহিত্যিকরমা শ্রী রেনুবালা সিনহা গিথানকে নারী জাগরন বারো নারী স্বাধীনতার বারে আককুস প্রবন্ধ ইকরিয়া গেলিগা। স্বর্গীয় দীননাথ সিংহর ভাষাতাত্বিক লেখা বারো ঐতিহাসিক লেখা কাজে স্মরনীয়। এতাবাদে শ্রী ললিতমোহন সিংহ, শ্রীবিদ্যাসাগর সিংহ বারো শ্রীধীরচন্দ্র চাটার্জ্জী প্রমুখ গিরকলকেইর ধর্মীয় বিষয়াদিলো নানান ইকরা করপেখ আকারে এবাকাউ অপ্রকাশিত আছে ।

কবিতা
কবিতার ক্ষেত্রত আমি আবকসা কবির স্বাক্ষ্যাৎ লাভ করিয়ার। হাবির আগে ডালুয়ার শ্রীগোপীচাঁদ সিংহর নাঙহান উল্লেখ করানি য়াকরের। থাংনাত শ্রী রনজিত সিংহ, রাধাকান্ত সিংহ, চন্দ্রমোহন সিংহ বারো কৃষ্ণকুমার সিংহ প্রসুখ গিরকগাছির নাঙ লনা য়াকরের। রাধাকান্ত সিংহর "জ্বীর মেরিক" কাব্যগ্রন্থত তারুন্যর বিদ্রোহী মনর পরিচয় পেয়ার। রনজিত সিংহর "থাস্পাল" কাব্যএহান বাংলাদেশ বারো বাংলাদেশর বারে আসামে ত্রিপুরাতউ আলোচিত অসিল। শিলচরেত্ত ফঙর নুয়া এলা পত্রিকার ৭ম বছর ২য় সংখ্যাত  শ্রী রনজিত সিংহ গিরকর কাব্যগ্রন্থ এহানর সমালোচনাত নিয়াম থাকাৎ করিয়া মাতেসিলা - ...বাংলাদেশর কবিতার তঙাল সুর আগো পেয়ার উগো যেগই উপপারের অগই হারপার তার নিজস্ব আবেগে, ঝংকারে, ছন্দ- লয়ে থাম্পালর পুনসিপাল বারো মনচককরা পারেঙে ঠিপ ঠিপ অয়া আসে। 

সমকালীন বিষ্ণুপ্রিয়া মণিপুরী সাহিত্য
বাংলাদেশর সমকালীন বিষ্ণুপ্রিয়া মণিপুরী সাহিত্য কবিতা, অনুবাদ সাহিত্য, য়ারি, গবেষনাধর্মী প্রবন্ধ, কলাম ইত্যাদির গন্ডি লালয়া গেলগা। নুয়া কবিতা ইকুরেকুরারমা শুভাশিস সমীরর নাঙহান অগ্রগন্য। ছড়াকাররমা সুকুমার সিংহ বিমল বারো রাজমনি সিংহ নাঙ উল্লেখ করানি যাকরের। প্রবন্ধত চন্দ্রকুমার সিংহ, সুশীলকুমার সিংহ বারো অসীমকুমার সিংহর নাঙ মাতানি লাগের। এছাড়া কলাম ইকরিয়া উত্তম সিংহ, রসরাস শর্মা বারো পরীক্ষিৎ গিরগ এগি নিয়াম জনপ্রিয়তা পাসি। বর্তমানে বাংলা বারো বিশ্বর আর আর ঠারর সাহিত্য বিষ্ণুপ্রিয়া মনিপুরী ঠারের অনুবাদর হৎনা চলের।

প্রকাশিত গ্রন্থাবলী
এবাকা পেয়া বাংলাদেশে যে যে সাহিত্য গ্রন্থ প্রকাশিত অসে উতার তলিকা আহান দেহাদেনা অইল - 
 ভানুবিল কৃষকপ্রজা আন্দোলন বারোহ বিষ্ণুপ্রিয়া মনিপুরী সমাজ (গবেষনা) - অধ্যাপক রনজিত সিংহ
 নিঙসিঙ নিরলে (জীবরচরিত) - অধ্যাপক রনজিত সিংহ
 রসমানজুরী (এলা) - রাধাকান্ত সিংহ
 জ্বীর মেরিক (কবিতা) - রাধাকান্ত সিংহ
 থাম্পাল (কবিতা) - অধ্যাপক রনজিত সিংহ
 নিয়তি (কবিতা) - অধ্যাপক রনজিত সিংহ
 চিকারী বাগেয় (কবিতা) - অধ্যাপক রনজিত সিংহ
 তোর নিংসিঙে (কবিতা) - সুখময় সিংহ
 ছেয়াঠইগির যাদু (কবিতা)- শুভাশিস সমীর
 সেনাতম্বীর আমুনিগৎত সেম্পাকহান পড়িল অদিন (কবিতা)- শুভাশিস সমীর
 কনাক কেথক (শৌর কবিতা) - অধ্যাপক রনজিত সিংহ
 বাহানার পরান (শৌর কবিতা) - অধ্যাপক রনজিত সিংহ
 কুমপাগা (য়ারি) - অঞ্জন সিংহ
 নুয়া করে চিনুরি মেয়েক (কবিতা) - শুভাশিস সমীর
 নিংশীঙ হপনে- মধূ মঙ্গল সিনহা
 ইমার ডাকে-মধূ মঙ্গল সিনহা

বাংলাদেশর পত্রপত্রিকা
বাংলাদেশে যে যে পত্র পত্রিকা বারো সাময়িকী বিষ্ণুপ্রিয়া মণিপুরী সাহিত্য চর্চাৎ অবদান থুয়াসে অউতার তালিকা আহান তলে দেনা অইল - 

 খঙচেল - সম্পাদক শ্রী কৃষ্ণকুমার সিংহ
 ইমার ঠার - সম্পাদক শ্রী রাজকান্ত সিংহ
 সত্যম - সম্পাদক রনজিত সিংহ
 মিঙাল - সম্পাদক নন্দেশ্বর সিংহ
 জাগরন - সম্পাদক ধীরেন্দ্রকুমার সিংহ
 মণিপুরীর সাহিত্য - সম্পাদক শ্রী সুকুমার সিংহ বিমল
 পৌরি - সম্পাদক উত্তম সিংহ
 ইথাক - সম্পাদক সংগ্রাম সিংহ
 কুমেই - সম্পাদক  অনজন সিংহ
 গাওরাপা - সম্পাদক  সুমন সিংহ
 পৌরি পত্রিকা - সম্পাদক সুশীল কুমার সিংহ
 মণিপুরী থিয়েটারর পত্রিকা - সম্পাদক শুভাশিস সমীর

সাহিত্য সৃস্টিত কারতা কিহান ভুমিকা 
সিলেট রেডিও সেন্টারেত্ত প্রচার অর মনিপুরী অনুষ্ঠানর মাধ্যমে ইমার ঠারর সাহিত্যচর্চার পথগো আগুয়াসে এহান হাবিয়ে স্বীকার করতাই। এতাবাদে নানান সাহিত্য সভা, সেমিনার, অনুষ্ঠানাদির মাধ্যমেউ সাহিত্য সৃষ্টিরকা অনুপ্রেরনা দেনা অর। সমাজ বারো সরকারর তরফেত্ত এ ঠারর উন্নতির বারো এ সাহিত্যরে গজকাকেই কারানির সুযোগ দেনার থৌরাঙ নিলেগা বাংলাদেশর বিষ্ণুপ্রিয়া মণিপুরী সাহিত্য আরতাউ প্রসারিত অইতই এহান মাতে পারিয়ার।

পাংলাক লসু লেইরিক লেইসু 
 মণিপুরী জাতিসত্তা বিতর্ক : একটি নিরপেক্ষ পাঠ -  অসীমকুমার সিংহ,
 কথিকা মাতেক - অধ্যাপক রনজিৎ সিংহ
 বাংলাদেশে মণিপুরী - রসমোহন সিংহ

ওয়েব মিলাপ
  বিষ্ণুপ্রিয়া মণিপুরী সাহিত্যর বারনগ
 ইউনিকোড মেয়েকে বিষ্ণুপ্রিয়া মণিপুরী সাহিত্য সংগ্রহ


থাক:সাহিত্য